***STS-117*** bija ASV kosmoplāna *Space Shuttle* *Atlantis* ekspedīcija uz Starptautisko kosmisko staciju (SKS). Tas orbītā tika palaists 2007. gada 8. jūnijā.

Kosmosa kuģis uz SKS nogādāja 17,8 t fermas segmentu S3/S4 ar saules baterijām, un apkalpe to uzstādīja. *STS-117* arī nogādāja stacijā SKS 15. ekspedīcijas dalībnieku Kleitonu Andersonu, kā arī atgādāja uz zemi Sanitu Viljamsu.

Apkalpe
-------

| Kosmonauts | Virz.¹ | Amats | Lidojums pēc skaita | Valsts |
| --- | --- | --- | --- | --- |
| Frederiks Starkovs (*Frederick Sturckow*) | ↑↓ | komandieris | 3. | Karogs: Amerikas Savienotās Valstis ASV |
| Lī Aršambo (*Lee Archambault*) | ↑↓ | pilots | 1. | Karogs: Amerikas Savienotās Valstis ASV |
| Patriks Foresters (*Patrick G. Forrester*) | ↑↓ | misijas speciālists 1 | 2. | Karogs: Amerikas Savienotās Valstis ASV |
| Stīvens Svonsons (*Steven Swanson*) | ↑↓ | misijas speciālists 2 | 1. | Karogs: Amerikas Savienotās Valstis ASV |
| Džons Olivas (*John Olivas*) | ↑↓ | misijas speciālists 3 | 1. | Karogs: Amerikas Savienotās Valstis ASV |
| Džeimss Reilijs (*James Reilly*) | ↑↓ | misijas speciālists 4 | 3. | Karogs: Amerikas Savienotās Valstis ASV |
| Kleitons Andersons (*Clayton Anderson*) | ↑ | SKS lidojuma inženieris | 1. | Karogs: Amerikas Savienotās Valstis ASV |
| Sanita Viljamsa (*Sunita Williams*) | ↓ | SKS lidojuma inženieris | 1. | Karogs: Amerikas Savienotās Valstis ASV |
| ¹ — lidojuma virziens: ↑ (augšup) un ↓ (lejup) |

Pirmsstarta notikumi
--------------------

*STS-117* starts sākotnēji bija paredzēts 2007. gada 16. martā. Kad *Atlantis* atradās starta laukumā, 26. februārī uznāca stipra krusa. Golfa bumbiņas lieluma krusas graudi izveidoja 1000 līdz 2000 caurumus ārējās degvielas tvertnes siltumizolācijas pārklājumā. Kosmosa kuģi nācās atgādāt atpakaļ montāžas korpusā, veicot caurumu aizdarīšanu un papildus pārbaudes. *Atlantis* starta laukumā otro reizi tika nogādāts 15. maijā.

Lidojuma gaita
--------------

### 1. diena (8. — 9. jūnijs)

Atlantis STS-117 starts 8. jūnijā
Starts notika pēc plāna 2007. gada 8. jūnijā 23:38:04 *UTC*.

### 2. diena (9. — 10. jūnijs)

Novērojot *Atlantis* ārējo apšuvumu, tika atklāts aptuveni 10 cm plats caurums siltumizolācijas plāksnē kosmosa kuģa kreisajā pusē. Speciālisti novērtēja bojājumu un secināja, ka šajā vietā tas neapdraud drošību, kuģim ieejot Zemes atmosfērā, tur nav liela temperatūra.

### 3. diena (10. — 11. jūnijs)

Pēc pietuvošanās manevriem *Atlantis* saslēdzās ar SKS 19:36 *UTC*. Pirms tam Fjodors Jurčihins un Oļegs Kotovs caur SKS iluminatoriem fotografēja kosmoplānu, attēlus vēlāk nosūtot uz zemi analīzei. Drīz pēc saslēgšanās sākās *S3/S4* konstrukcijas izcelšana no *Atlantis* kravas telpas ar kosmoplāna manipulatoru, kuru vadīja Aršambo un Foresters. Lūka starp kuģi un staciju tika atvērta 21:20 *UTC*. Pēc tam Viljamsa ar SKS "mehānisko roku" *Canadarm-2* (*SSRMS*) pārņēma fermu un atstāja to tur līdz nākamajai dienai, kad paredzēts to uzstādīt paredzētajā vietā.

### 4. diena (11. — 12. jūnijs)

Aršambo, Foresters un Kotovs, izmantojot *SSRMS*, pievienoja S3/S4 fermu S1 fermas galā; kontakts notika 18.03 UTC. Pēc tam Reilijs un Olivas sāka iziešanu kosmosā. Slūžu kameras lūka tika atvērta 20:02 *UTC*. Kosmonauti veica konstrukcijas nostiprināšanas darbus un kabeļu savienošanu. Iziešana beidzās 12. jūnijā 02:12 *UTC*, kad tika aizvērta lūka. Kopējais kosmosā pavadītais laiks bija 6 stundas 15 minūtes. Ārpuskuģa aktivitātes tika aizkavētas par vienu stundu sakarā ar to, ka stacijas žiroskopi izgāja no ierindas pēc tam, kad tika pievienota jauna masa un stacija kļuva asimetriska.

### 5. diena (12. — 13. jūnijs)

No 15.46 līdz 17.58 *UTC* ar komandām no zemes kontroles centra tika izvērsti S4 saules bateriju paneļi 1A un 3A. Vēlāk dienas laikā radās problēmas ar krievu segmenta navigācijas datoru, kas gan neapdraudēja stacijas drošību.

 Starptautiskā kosmiskā stacija pēc saules bateriju izvēršanas. Attēls uzņemts no Atlantis pēc tā atvienošanās no stacijas.
### 6. diena (13. — 14. jūnijs)

13. jūnijā Foresters un Svonsons veica otro iziešanu kosmosā. Slūžu kameras lūka tika atvērta 18:27 *UTC*. Kosmonauti noņēma starta stiprinājumus no S4 rotējošā savienojuma, tomēr neizdevās pabeigt darbu, jo iepriekš uzstādītā iekārta nebija pareizi instalēta. Nākamais darbs bija palīdzēt saritināt P6 saules bateriju paneļus, kas stacijā atrodas jau vairākus gadus, atbrīvojot ceļu jaunajai konstrukcijai. Lai to izdarītu, no zemes tika dotas komandas mehānismiem (tas tika sākts jau tad, kad kosmonauti vēl gulēja), un viņiem vajadzēja sekot un piekoriģēt ar rokām, lai plānā lente pareizi sarullētos tai paredzētajā vietā.

### 7. diena (14. — 15. jūnijs)

Kamēr apkalpe gatavojās trešajai iziešanai kosmosā, notika mēģinājumi atjaunot krievu segmenta datoru darbības atjaunošanu, kas izdevās tikai daļēji. Trīs datori sabojājās pēc tam, kad pieslēdza jaunās saules baterijas. Iespējams, ka radās paaugstināta sprieguma impulss, kas ietekmēja datorus. 

### 8. diena (15. — 16. jūnijs)

15. jūnijā Džims Reilijs un Denijs Olivas sāka trešo iziešanu kosmosā. Slūžu kameras lūka tika atvērta 17:24 *UTC*. Olivas veica siltumizolācijas plāksnītes remontu *Atlantis* dzinēju nodalījuma augšpusē. Pa to laiku Reilijs uzstādīja skābekļa reģenerācijas sistēmas ūdeņraža izplūdes ventili moduļa *Destiny* ārpusē. Pēc tam viņi pabeidza P6 saules bateriju salikšanu.

### 9. diena (16. — 17. jūnijs)

*Atlantis* apkalpe gatavojās 4. iziešanai kosmosā. Krievu kosmonautiem izdevās atjaunot divu datoru daļēju darbību, kas nepieciešams stacijas stabilai darbībai. 16. jūnijā 05.47 *UTC* Sanita Viljamsa uzstādīja jaunu rekordu sievietei nepārtraukti atrodoties kosmosā (vairāk nekā 188 dienas 4 stundas), pārspējot 1996. gada Šenonas Lūsidas lidojumu.

### 10. diena (17. — 18. jūnijs)

17. jūnijā Foresters un Svonsons veica ceturto iziešanu kosmosā. Slūžu kameras lūka tika atvērta 16:25 *UTC*. Pamatuzdevums bija aktivizēt sistēmu *SARJ* (noņemot pēdējo stiprinājumu), ar ko tiek veikta saules bateriju pagriešana uz fermas S3/S4. Pirms tam viņi uzstādīja televīzijas kameru un tās stiprinājumus uz S3. Pēc tam viņi uz *Unity* moduļa uzstādīja datortīkla kabeli, atvēra ūdeņraža ventili, kas tika uzstādīts iepriekšējā iziešanā. Beigās viņi uz moduļa *Destiny* uzstādīja divus pretmeteorītu vairogus.

### 11. diena (18. — 19. jūnijs)

Apkalpe gatavojās atvienošanai no stacijas. Tika pārkrautas pēdējās mantas. Lūkas starp *Atlantis* un SKS tika aizvērtas 22:51 *UTC*. Viljamsa pārgāja uz kosmoplānu, Andersons palika stacijā.

### 12. diena (19. — 20. jūnijs)

*Atlantis* no stacijas atvienojās 14:42 *UTC*. Pēc atvienošanās kosmoplāns aplidoja apkārt stacijai, kamēr stacijas apkalpe fotografēja kuģa ārējo apšuvumu.

*Atlantis* STS-117 nolaišanas.
### 13. diena (20. — 21. jūnijs)

*Atlantis* apkalpe gatavojās atgriezties uz zemi nākamajā dienā. 

### 14. diena (21. — 22. jūnijs)

Nolaišanās tika atlikta sliktu laika apstākļu dēļ Kenedija kosmiskajā centrā Floridā. 

### 15. diena (22. jūnijs)

22. jūnijā *Atlantis* veica nolaišanās Edvardsa Gaisa spēku bāzē Kalifornijā. 18:43 *UTC* tika veikts bremzēšanas impulss. Kuģis iegāja atmosfēras blīvajos slāņos, un 19:49 *UTC* kosmoplāna riteņi pieskārās lidlauka segumam.

Iziešanas atklātā kosmosā
-------------------------

|  | **Misija** | **Kosmonauti** | **Sākums** | **Beigas** | **Ilgums** | **Darbība** |
| --- | --- | --- | --- | --- | --- | --- |
|
| 79. | *STS-117**EVA 1* | Džeimss ReilijsDžons Olivas | 11. jūnijs, 20.02 UTC | 12. jūnijs, 02.17 UTC | 6 stundas 15 minūtes | S3/S4 fermas uzstādīšana |
| 80. | *STS-117**EVA 2* | Patriks ForestersStīvens Svonsons | 13. jūnijs, 18.28 UTC | 14. jūnijs, 01.44 UTC | 7 stundas 16 minūtes | S3/S4 fermas uzstādīšanas pabeigšana |
| 81. | *STS-117**EVA 3* | Džeimss ReilijsDžons Olivas | 15. jūnijs, 17.24 UTC | 16. jūnijs, 01.22 UTC | 7 stundas 58 minūtes | Kosmoplāna siltumizolācijas remonts, P6 saules bateriju saritināšanas pabeigšana |
| 82. | *STS-117**EVA 4* | Patriks ForestersStīvens Svonsons | 17. jūnijs, 16.25 UTC | 17. jūnijs, 22.54 UTC | 6 stundas 29 minūtes | Saules bateriju rotējošā savienojuma aktivizēšana, kameras statņa, datortīkla kabeļa, drošības vairogu uzstādīšana. |

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***STS-117***.
* NASA STS-117 Archived 2007. gada 8. jūnijā, *Wayback Machine* vietnē.
* STS-177 stāvokļa ziņojumi Archived 2007. gada 12. jūnijā, *Wayback Machine* vietnē.
* Jaunumi no www.spaceflightnow.com

Atsauces
--------

1. ↑  «STS-117 MCC Status Report #03». NASA. Arhivēts no oriģināla, laiks: 2007. gada 18. jūnijā. Skatīts: 2007. gada 12. jūnijā.
2. ↑  «STS-117 MCC Status Report #11». NASA. Arhivēts no oriģināla, laiks: 2008. gada 19. oktobrī. Skatīts: 2007. gada 21. jūnijā.
3. ↑  «14.06.2007 / 22:49 На МКС сломались российские компьютеры». NASA. Arhivēts no oriģināla, laiks: 30.09.2007. Skatīts: 21.06.2007.
4. ↑  «STS-117 MCC Status Report #13». NASA. Arhivēts no oriģināla, laiks: 2007. gada 21. jūnijā. Skatīts: 2007. gada 21. jūnijā.
5. ↑  «STS-117 MCC Status Report #15». NASA. Arhivēts no oriģināla, laiks: 2010. gada 13. septembrī. Skatīts: 2007. gada 21. jūnijā.
6. ↑  «STS-117 MCC Status Report #17». NASA. Arhivēts no oriģināla, laiks: 2010. gada 26. novembrī. Skatīts: 2007. gada 22. jūnijā.
7. ↑  «STS-117 MCC Status Report #19». NASA. Arhivēts no oriģināla, laiks: 2008. gada 19. oktobrī. Skatīts: 2007. gada 22. jūnijā.
8. ↑  «STS-117 MCC Status Report #21». NASA. Arhivēts no oriģināla, laiks: 2007. gada 21. jūnijā. Skatīts: 2007. gada 22. jūnijā.
9. ↑  «STS-117 MCC Status Report #23». NASA. Arhivēts no oriģināla, laiks: 2010. gada 24. novembrī. Skatīts: 2007. gada 26. jūnijā.
10. ↑  «STS-117 MCC Status Report #25». NASA. Arhivēts no oriģināla, laiks: 2007. gada 29. jūnijā. Skatīts: 2007. gada 26. jūnijā.
11. ↑  «STS-117 MCC Status Report #27». NASA. Arhivēts no oriģināla, laiks: 2007. gada 5. decembrī. Skatīts: 2007. gada 26. jūnijā.
12. ↑  «STS-117 MCC Status Report #30». NASA. Arhivēts no oriģināla, laiks: 2007. gada 20. novembrī. Skatīts: 2007. gada 26. jūnijā.